**ELŐTERJESZTÉS**

**a Bűnmegelőzési, Közbiztonsági és Közrendvédelmi Bizottság 2023. december 11-i ülésére**

**Tájékoztató a belterületen kárt okozó vaddisznók elejtése új rendszerének tapasztalatairól**

A Közgyűlés 246/2023. (IX.28.) Kgy. számú határozatával elfogadta a Szombathely nyugati területein belterületen kárt okozó vaddisznók elejtésének új rendszerét. Ez alapján 2023. október 1. napjától 2023. december 31. napjáig az Aranypatak Vadásztársaság 4 vadásza látja el a feladatot úgy, hogy egyidejűleg 2 vadász van szolgálatban, az időszakokat úgy felosztva, hogy a 2 páros 2 naponta váltja egymást. A vadászok részére biztosításra került egy mobiltelefon, amelynek hívószámát, valamint a külön e célra létrehozott belteruletivadak@szombathely.hu e-mail címet a sajtón keresztül nyilvánosságra hozta az Önkormányzat. Így vaddisznók belterületi észlelése esetén bárki értesítheti az ügyeletes vadászt, aki gyakorlatilag azonnal tud intézkedni. Az alábbiakban tájékoztatom a Tisztelt Bizottságot az új rendszer első két hónapjában szerzett tapasztalatokról.

Az Aranypatak Vadásztársaság vadászai 2023. októberben és novemberben 10-10, összesen 20 kárt okozó vaddisznót ejtettek el belterületen. Az elejtések helyszínei – a korábbiakhoz hasonlóan – a Rigóvölgy, az oladi városrész, a Márton Áron utca, a Homok utca környéke, a Bagolyvár feletti terület, valamint a Szabadidő Központ környezete voltak. A feladatban résztvevő vadászok a szerződésben foglaltak szerint folyamatosan tájékoztatták az Önkormányzatot a sikeres vadelejtésekről.

Az Aranypatak Vadásztársaság az első két hónapban az alábbi tapasztalatokat fogalmazta meg. A lakosokkal és telektulajdonosokkal lehetőség szerint konzultálnak és bemutatkoznak nekik. Próbálják úgy igazítani az esti ügyeleteket, hogy a lakosok elmondásai, tapasztalatai és saját megfigyeléseik is hozzájáruljanak a sikeres és biztonságos vadelejtéshez. Az emberek hozzáállása jónak mondható, szívesen fogadják a munkájukat és sokan megköszönték a segítségüket. Az e-mail címre még nem érkezett bejelentés, azonban a sajtóban nyilvánosságra hozott telefonszámon három bejelentést is kaptak a vadászok, amelyeknél a bejelentővel egyeztetve megtekintették az adott helyet. A rendőrséggel folyamatos a kapcsolatuk, minden esetben tájékoztatják őket a vadászat kezdetéről és végéről, valamint a lövések idejéről és pontos helyéről. A vadelejtések során rendkívüli esemény nem történt, probléma nem merült fel.

Az új rendszer eredményessége megmutatkozik a vaddisznók belterületi megjelenésével kapcsolatos lakossági bejelentések számában. Korábban, a 2022. november és 2023. július közötti 9 hónapban összesen 23 lakossági bejelentés érkezett. A júliusban történt kapacitás bővítés, a folyamatos feladatellátás és az októbertől működő új rendszer azonban olyan eredményre vezetett, hogy 2023. augusztus óta eltelt 4 hónapban közvetlenül az Önkormányzathoz egyetlen bejelentés sem érkezett.

A fentiek alapján látható, hogy a belterületen kárt okozó vaddisznók elejtésének új rendszerével még a korábbiaknál is hatékonyabb, eredményesebb, azonnal reagálni képes rendszert sikerült létrehozni, amely a lakosság biztonságát szolgálja. Mindezek alapján javaslatot teszek a Szombathely belterületén kárt okozó vaddisznók elejtése új rendszerének 2024. évben történő folytatására, azzal, hogy évente továbbra is szükségesnek tartom a Közgyűlés tájékoztatását.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2023. december „ ”.**

 **(: Dr. Nemény András :)**

**HATÁROZATI JAVASLAT**

**…/2023. (XII.11.) BKKB számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a *„Tájékoztató a belterületen kárt okozó vaddisznók elejtése új rendszerének tapasztalatairól”* című előterjesztést, és az alábbi döntéseket hozta:

1. A Bizottság javasolja Szombathely Megyei Jogú Város Közgyűlésének, hogy a Szombathely belterületén kárt okozó vaddisznók elejtése 2023. október 1. napjától működő ügyeleti rendszerének tapasztalatairól szóló tájékoztatást fogadja el.
2. A Bizottság javasolja a Közgyűlésnek, támogassa, hogy 2024. január 1. napjától az Aranypatak Vadásztársaság vadászai ügyeleti rendszerben továbbra is végezzék a belterületen kárt okozó vaddisznók elejtését.
3. A Bizottság javasolja a Közgyűlésnek, kérje fel a polgármestert, hogy a kárt okozó vaddisznók elejtése ügyeleti rendszerének tapasztalatairól évente tájékoztassa a Közgyűlést.

**Felelős:** Dr. Nemény András polgármester

 Dr. Horváth Attila alpolgármester

 Kelemen Krisztián, a Bizottság elnöke

Dr. Károlyi Ákos jegyző

 (a végrehajtás előkészítéséért:

 Dr. Holler Péter, a Hatósági Osztály vezetője)

**Határidő:** 2023. december 14-i Közgyűlés